Luni seara, după ce toţi copiii au plecat de la locul de joacă, reprezentanţii Mitropoliei au acoperit leagănele, balansoarele si toboganele. De dimineaţă, părinţii şi copiii au găsit o imagine deprimantă.

- Fără să întrebe pe nimeni, fără să anunțe măcar nimic. Și noi am rămas surprinși când am văzut.

- Nu este bună decizia pentru că era parcul copiilor.

- Eu cred că dacă slujba este alături trebuia să fie liniște și copiii tot trebuiau să înțeleagă și părinții de asemenea.

Reprezentanţii bisericii spun că au acoperit locul de joacă din motive de securitate.

Marian Puiescu, purtător de cuvânt Arhiepiscopia Târgovişte: „Au venit mase mari de oameni şi pentru a proteja copiii s-a luat decizia aceasta, pentru câteva ore să indisponibilizăm locul de joacă. Hotărârea a luat-o Arhiepiscopia.

Reporter: Şi nu trebuia să luaţi aprobare şi de la Primărie? Că este locul de joacă al Primăriei.

Marian Puiescu: „E adevărat asta, dar v-am spus, raţiunea a fost următoarea: aceea de a nu crea probleme copiilor se întâmpla vreun accident, se pierdea vreunul în mulţime.”

Cristian Stan, primar Târgoviște: „Primăria municipiului Târgoviște a dat aviz exclusiv pentru adunarea publică.”

Reporter: Deci la acea comisie nu s-a dat și aprobarea pentru închiderea locului de joacă?

Cristian Stan: „Nu, nu și nici nu aveam cum să dăm asemenea aprobare.”

O comisie urmează să analizeze cele întâmplate, iar Arhiepiscopia Târgovişte riscă să fie amendată pentru nerespectarea avizului dat de Primărie.